**คำแถลงนโยบาย
ของนายแดง อนันรัมย์
นายกองค์การบริหารส่วนตำบลตาเสา**

**แถลงต่อสภาองค์การบริหารส่วนตำบลตาเสา
ณ ห้องประชุมสภาองค์การบริหารส่วนตำบลตาเสา อำเภอห้วยราช จังหวัดบุรีรัมย์
วันที่ 15 พฤศจิกายน พ.ศ. 2555
\*\*\*\*\*\*\*\*\*\*\*\*\*\*\*\*\*\*\*\*\***

 **ท่านประธานสภาองค์การบริหารส่วนตำบลที่เคารพ และท่านสมาชิกสภาผู้ทรงเกียรติทุกท่าน**

          ตามที่ได้มีการเลือกตั้งนายกองค์การบริหารส่วนตำบลตาเสา เมื่อวันที่ ๓๐ กันยายน 2555 และคณะกรรมการการเลือกตั้งได้ประกาศผลการเลือกตั้งให้กระผม นายแดง อนันรัมย์ เป็นผู้ได้รับเลือกตั้งเป็น นายกองค์การบริหารส่วนตำบลตาเสา ตามประกาศคณะกรรมการการเลือกตั้ง เรื่องผลการเลือกตั้งนายกองค์การบริหารส่วนตำบลตาเสา อำเภอห้วยราช จังหวัดบุรีรัมย์ ลงวันที่ 30 ตุลาคม พ.ศ. 2555 นั้น
          เพื่อให้เป็นไปตาม มาตรา 58/5 แห่งพระราชบัญญัติสภาตำบลและองค์การบริหารส่วนตำบล พ.ศ. 2537 แก้ไขเพิ่มเติม (ฉบับที่ 5) พ.ศ. 2546 ก่อนนายกองค์การบริหารส่วนตำบลจะเข้ารับหน้าที่
ให้ประธานสภาองค์การบริหารส่วนตำบลเรียกประชุมสภาองค์การบริหารส่วนตำบลเพื่อให้นายกองค์การบริหารส่วนตำบลแถลงนโยบายต่อสภาองค์การบริหารส่วนตำบลโดยไม่มีการลงมติ ทั้งนี้ภายในสามสิบวันนับแต่วันประกาศผลการเลือกตั้งนายกองค์การบริหารส่วนตำบล แต่ก่อนที่กระผมจะแถลงนโยบายต่อสภาแห่งนี้ กระผมและเพื่อนสมาชิกสภาองค์การบริหารส่วนตำบลทุกท่าน ขอยืนยันด้วยความตั้งใจจริง ที่จะทำงานเพื่อรับใช้พี่น้องประชาชนตำบลตาเสาด้วยความมุ่งมั่น ภายใต้หลักธรรมภิบาล คือ หลักคุณธรรม หลักนิติธรรม หลักความโปร่งใส หลักการมีส่วนร่วม หลักความรับผิดชอบ และหลักความคุ้มค่า ทั้งนี้เพื่อการมีคุณภาพชีวิตที่ดีขึ้นของพี่น้องประชาชนตำบลตาเสา
          **ท่านประธานที่เคารพ**
          เพื่อให้การบริหารงานขององค์การบริหารส่วนตำบลตาเสา สามารถดำเนินการไปได้อย่างมีทิศทางและสามารถวางแผนการทำงานได้อย่างมีประสิทธิภาพ กระผมจึงได้กำหนดนโยบายการบริหารราชการองค์การบริหารส่วนตำบลตาเสา ออกเป็น 2 ส่วน คือ ส่วนงานที่เป็นเรื่องเร่งด่วนจะต้องดำเนินการ และส่วนงานที่จะต้องบริหารจัดการเพื่อดำเนินการในระยะเวลา 4 ปี ตามวาระ โดยมีรายละเอียดของนโยบาย ดังนี้
          **1. นโยบายเร่งด่วน**
              1.1 เปิดโอกาสให้ประชาชนผู้นำชุมชนเข้าถึง และมีส่วนร่วมในการแสดงความคิดเห็นเพื่อใช้เป็นข้อมูลในการพัฒนาตำบลตาเสา ให้มีความเจริญก้าวหน้า ต่อไปในอนาคต
              1.2 จัดสำรวจถนนทุกเส้นทางที่มีอยู่เพื่อดำเนินการซ่อมแซมส่วนที่เสียหายให้คงสภาพพร้อมใช้งาน
              1.3 ดำเนินการติดตั้งไฟฟ้าส่องสว่าง ตามเส้นทางหลักทุกหมู่บ้านตามความจำเป็นและเหมาะสม เพื่อความปลอดภัยในชีวิตและทรัพย์สินของประชาชน
              1.4 ปรับปรุงการให้บริการ เกี่ยวกับการอนุมัติ การออกใบอนุญาต ของผู้มาติดต่อราชการประเภทต่าง ๆ ให้มีความสะดวก รวดเร็ว ลดขั้นตอนการดำเนินงาน เพื่อให้ผู้รับบริการมีความพึงพอใจ และเป็นการสร้างแรงจูงใจให้ประชาชนมีความเชื่อถือ

          **2. นโยบายด้านโครงสร้างพื้นฐาน**
              2.1 ดำเนินการก่อสร้างและปรับปรุงถนนสายหลักและถนนสายรอง ให้เป็นถนนที่ได้มาตรฐานประชาชนสามารถใช้ประโยชน์ได้ตลอดปี
              2.2 ดำเนินการก่อสร้าง พัฒนา ปรับปรุง ซ่อมแซมระบบน้ำประปา บำรุงรักษาแหล่งน้ำเพื่อการเกษตร การอุปโภคบริโภค
              2.3 ขยายการบริการไฟฟ้าสาธารณะ เพื่ออำนวยความสะดวกให้แก่ประชาชน รวมถึงพัฒนาระบบจำหน่ายไฟฟ้าให้เพียงพอต่อความต้องการของประชาชน
          **3. นโยบายด้านเศรษฐกิจ**
              3.1 สนับสนุน ส่งเสริมการเกษตรแบบผสมผสาน เกษตรทางเลือกและเกษตรอินทรีย์ รวมทั้งส่งเสริมกระบวนการเรียนรู้แก่เกษตรกร
              3.2 ส่งเสริมอาชีพและพัฒนาฝีมือแรงงาน และเพิ่มรายได้ให้กับประชาชน โดยยึดหลักเศรษฐกิจพอเพียงตามแนวพระราชดำริของพระบาทสมเด็จพระเจ้าอยู่หัว
              3.3 ส่งเสริมให้ประชาชนได้นำภูมิปัญญาท้องถิ่นมาใช้ให้เกิดประโยชน์ เพื่อเพิ่มรายได้ให้แก่ท้องถิ่น
              3.4 ส่งเสริมให้มีการร่วมกลุ่ม/จัดตั้งกลุ่มอาชีพต่าง ๆ แต่ละกลุ่มในเขตตำบล ร่วมกับหน่วยงานที่เกี่ยวข้อง เพื่อศึกษาถึงปัญหา และแนวทางแก้ไขตลอดจนกำหนดยุทธศาสตร์ในการดำเนินกาอย่างเป็นระบบ และสามารถสร้างเครือข่ายร่วมกับตำบลอื่นได้ต่อไป
          **4. นโยบายด้านสังคม การศึกษา ศาสนา วัฒนธรรม สาธารณสุขและกีฬา**
              4.1 พัฒนาและปรับปรุงศูนย์พัฒนาเด็กเล็กในเขตตำบลให้มีสภาพแวดล้อมที่ดี มีคุณภาพ เพื่อเตรียมความพร้อมของเด็ก ก่อนเข้าสู่ระบบโรงเรียน
              4.2 สนับสนุน วัสดุ อุปกรณ์ สื่อการเรียนการสอนเพื่อการศึกษาให้แก่ประชาชนในเขตพื้นที่
              4.2 จัดให้มีสวัสดิการสำหรับผู้สูงอายุ ผู้พิการ ผู้ป่วยเอดส์ และผู้ด้อยโอกาสให้ทั่วถึงทุกหมู่บ้าน
              4.3 จัดให้มีการอนุรักษ์ ส่งเสริมขนบธรรมเนียมประเพณี และวัฒนธรรมในรูปแบบต่าง ๆ เช่น งานประเพณีวันสงกรานต์และวันผู้สูงอายุ วันสำคัญทางศาสนา
              4.4 จัดให้มีทุนการศึกษาให้แก่ผู้เรียนทุกสาขาวิชาเพื่อกลับมาทำงานในชุมชน
              4.5 เฝ้าระวัง ติดตาม สถานการณ์โรคระบาดที่อาจเกิดขึ้นในเขตตำบล
              4.6 ส่งเสริมให้เด็ก เยาวชน ประชาชน ออกกำลังกายเพื่อสุขภาพ
              4.7 สนับสนุนนโยบายรัฐบาล ในการป้องกันยาเสพติด โดยจัดให้มีสนามกีฬาและจัดการแข่งขันกีฬาระดับหมู่บ้านและระดับตำบล เพื่อเยาวชนและประชาชนห่างไกลจากยาเสพติด
          **5. นโยบายด้านสิ่งแวดล้อมและทรัพยากรธรรมชาติ**
              5.1 รณรงค์ให้ประชาชนเห็นคุณค่า หวงแหน ทรัพยากรธรรมชาติในชุมชน สร้างจิตสำนึกต่อส่วนรวมในการรักษาสิ่งแวดล้อม โดยเฉพาะทรัพยากรแหล่งน้ำ
              5.2 สนับสนุนการปรับปรุงภูมิทัศน์ และทรัพยากรธรรมชาติให้คงสภาพที่สวยงาม
              5.3 บริหารจัดการทรัพยากรธรรมชาติและสิ่งแวดล้อม โดยส่งเสริมให้มีการปลูกป่าชุมชน
              5.4 ควบคุมกิจการที่เป็นอันตรายต่อสุขภาพของประชาชน


           **6. นโยบายด้านการเมืองการบริหาร**
              6.1 จัดบรรยากาศที่ว่าการองค์การบริหารส่วนตำบล ให้เป็นบรรยากาศแห่งการต้อนรับประชาชนด้วยการยิ้มแย้ม แจ่มใส เต็มใจบริการ โดยยึดหลัก "การบริการคืองานของเรา"
              6.2 เพิ่มทักษะ ความสามารถของพนักงานและพัฒนาระบบเทคโนโลยีสารสนเทศให้มีประสิทธิภาพในการบริการประชาชน ให้รวดเร็ว เสมอภาค และเป็นธรรม
              6.3 ปรับปรุง และพัฒนารายได้ ในด้านการจัดเก็บภาษี และค่าธรรมเนียมใบอนุญาตให้ทั่วถึงและเป็นธรรม
              6.4 เน้นการบริหารราชการโดยเปิดโอกาส ให้ประชาชนเข้ามามีส่วนร่วมในการบริหารจัดการมากขึ้น โดยการเสนอแนะ แสดงความคิดเห็น รวมถึงการติดตามตรวจสอบและประเมินผลการปฏิบัติงาน
              6.5 เน้นการบริหารราชการโดยยึดหลักการบริหารจัดการบ้านเมืองที่ดี (ธรรมาภิบาล) ประกอบด้วย หลักนิติธรรม หลักคุณธรรม หลักความโปร่งใส หลักการมีส่วนร่วม หลักความผิดชอบ หลักความคุ้มค่า
          **ท่านประธานสภาองค์การบริหารส่วนตำบลตาเสา ที่เคารพ**
          การกำหนดนโยบายบริหารราชการท้องถิ่นของกระผมที่กล่าวมาแล้วข้างต้น ได้วางอยู่บนพื้นฐานข้อมูลความเป็นจริงของตำบล และความต่อเนื่องกับสถานการณ์ที่ผ่านมา ตลอดจนการวิเคราะห์สภาพแวดล้อมใหม่ ทั้งทางด้านเศรษฐกิจ สังคม การเมืองและการปกครอง เมื่อการแถลงนโยบายเสร็จสิ้น กระผมพร้อมทั้งคณะผู้บริหารจะเร่งดำเนินการให้เป็นรูปธรรม โดยจะใช้แผนพัฒนาเป็นเครื่องมือในการขับเคลื่อนการบริหารงานให้เป็นไปอย่างเหมาะสม และมีประสิทธิภาพ
          กระผมพร้อมคณะผู้บริหารขอให้ความเชื่อมั่นแก่สภาแห่งนี้ ว่าจะบริหารราชการด้วยความซื่อสัตย์ สุจริต มีความมุ่งมั่น ที่จะบริหารองค์การบริหารส่วนตำบลตาเสาให้มีความก้าวหน้า ทั้งนี้ โดยยึดประโยชน์สุขของประชาชนตำบลตาเสาเป็นที่ตั้งอย่างแท้จริง

**นายแดง อนันรัมย์
นายกองค์การบริหารส่วนตำบลตาเสา**